“Ek word elke oggend wakker en julle [haar familie] is die eerste mense aan wie ek dink, die eerste mense vir wie ek bid,” het die atleet gesê. “Ek wou net vir Reeva beskerm.”
Afgetrede patoloog Jan Botha het Maandagoggend eerste in die Pretoriase hooggeregshof getuig. Hy het gesê dit is moontlik dat die gebeure so vinnig afgespeel het, dat sy nie kans gehad het om te reageer voordat sy doodgeskiet is nie.
Hy sê ŉ paar sekondes verstryk wanneer iemand gesê word daar is ŉ inbreker in die huis en dat die polisie ontbied moet word. Sy was agter die geslote deur en het moontlik paniekerig geraak. Botha voer aan indien die skote binne vier of vyf sekondes gevuur is en sy getref is, sy moontlik nie in staat was om te reageer nie.
Botha het ook getuig oor die koeëlgate in die toiletdeur waardeur Steenkamp geskiet is. “Ek het nog nooit kommentaar gelewer oor die volgorde van die gate in die deur die verband tussen die volgorde van wonde nie,” het hy onder kruisondervraging deur staatsaanklaer Gerrie Nel gesê. “Mens kan nie die twee van mekaar skei nie,” het Nel gesê. Hy het na Botha se verklaring dat die eerste skoot moontlik haar heup getref het, verwys.
Nel het ook na Botha se verklaring verwys waar hy die hoogte van die gate in die deur in berekening gebring het. “Dit is nie my werk om te bepaal watter koeëlgat aan watter wond verbind word nie, dit is die ballistikus se werk,” het Botha gesê.
Hy het toegegee dat Steenkamp moontlik bo-op die tydskrifrakkie beland het toe sy geskiet is. Hy moes ŉ nabyfoto van Steenkamp se rugbesering en ŉ vergroting van die patroon op die swart hemp wat sy aangehad het, ondersoek.
Botha het vroeër gesê hy het gedink dat Steenkamp nie bo-op die tydskrifrakkie geval het toe sy in die heup geskiet is nie. Die staatsgetuie, kaptein Chris Mangena het dié getuienis aan die hof voorgehou. Botha het vroeër gesê na sy mening het sy teen die rakkie geval, en nie bo-op die rakkie nie. Hy het aangevoer sy het die rugbeserings opgedoen toe sy teen die rakkie gegly het, en nie die opslagkoeëls van die sogenaamde Black Talon-koeëls wat Pistorius gebruik het nie. Daar was glo bloedspatsels van Steenkamp se beserings voor op die rakkie, maar nie binne-in nie.
Nadat Botha die foto’s ondersoek het, het hy gesê die waarskynlikheid is groter dat dit deur die tydskrifrakkie en nie die patroon op die hemp veroorsaak is nie.
Hy het aan Nel gesê hy werk nie vir die beskuldigde of die verdediging nie, hy probeer net die hof help.
Pistorius word beskuldig van moord met voorbedagte rade. Hy voer aan hy het Steenkamp vir ŉ inbreker aangesien. Hy staar ook klagte wat verband hou met die oortreding van die Vuurwapenwet in die gesig. Hy het glo in Januarie 2013 ŉ skoot in ŉ besige restaurant in Johannesburg laat afgaan en het op 30 September 2012 glo ŉ skoot deur die oop sondak van ŉ motor met sy 9mm-pistool afgevuur toe hy en vriende in Modderfontein gery het. Hy het onskuldig gepleit op alle aanklagte. –SAPA
Hawermout met melk en suiker is sekerlik die algemeenste manier om dit vir ontbyt te eet, maar het jy al kaneel, piesang en ’n druppel heuning beproef? Of wat van gekapte amandels met somervrugte? Druiwe, mango, perske en papaja is heerlik en ’n maklike manier om hawermout se tekstuur, waarvoor baie kinders nie altyd so lief is nie, bietjie anders te laat “proe”.
Indien jy gewoond is aan suiker op jou hawermout, probeer vrugte as alternatief. Dit gee ’n natuurlike soet smaak en heerlike tekstuur. As jy sukkel in die begin, verminder geleidelik die hoeveelheid suiker tot jy dit afgeleer het.
Berei die hawermout die vorige aand, sodat jy dit maklik die volgende oggend kan inpak werk toe. Of skink solank die water die vorige aand oor, sodat dit solank week, dan kook dit heelwat vinniger gaar.